46. schôdza NR SR - 10.deň - A. dopoludnia
Dátum: 2015-02-11
Poslanec: Hlina, Alojz (-)
Druh vystúpenia: Vystúpenie v rozprave

44. Vážený pán predseda, vážené kolegyne, kolegovia, v zásade sú viaceré taktiky, ako sa dopracovať k výsledku, ak nám ide o výsledok, že buď jeden veľký silný frontálny, alebo množstvo malých, drobných, možno niektoré diverzné. Na konci by bol výsledok, že dokopeme SMER k tomu, že sa k tej otázke postaví čelom. A ja oceňujem, samozrejme, oceňujem tento návrh. Na tejto schôdzi je viacero návrhov, ktoré riešia túto problematiku, možno teda stojí za to teda, že ísť týmito viacerými drobnými. Pre túto chvíľu možno lepšie, lebo sa to bude tak objavovať a na konci dokopeme SMER k tomu. Potom oni ohlásia, tam niekoho pošlú, že jak teda zachránili živnostníkov. Ten folklór už poznáme, ale nevadí, lebo tých živnostníkov treba naozaj ochrániť, vážení! Však my chránime viacej kamzíka a plesnivec ako živnostníka, hej, že tých živnostníkov bude pomaly menej ako tých kamzíkov, ale ani zďaleka nemajú tú ochranu. Na tých živnostníkov, oni dostávajú morové rany, už kto mohol, každý sa na nich vybúril. Viete, to je presne v zmysle stratégie, keď neviem vybrať milión naraz, tak vyberiem od milióna ľudí po euro. To znamená, áno, niekto zistil, že z tých malých biedakov... Bol niekto ráno o tretej v Námestove na autobusovej stanici? Na Orave, bol tam niekto? Keby ste tam šli, tak máte pocit, že je 1. máj. Viete, ako je to o tretej ráno v pondelok na autobusovej stanici na Orave? Viete, koľko chlapov s taškami ide do sveta robiť, a viete, koľko ľudí si povedalo, teda rádovo menej, ale v takých parádnych oblekoch a kravatách, že ako by sa z tých ľudí dalo vydrieť nejaké tie peniaze? Z tých biedakov, ktorí ráno o tretej v tej zime prešľapujú z nohy na nohu, idú do Bratislavy, idú kde všade, tak tu si porozmýšľali, zarozmýšľali, že ako by sa... a prišli na to. Tí živnostníci naozaj dostávajú morové rany. Morové rany dostávajú. Splatnosti faktúr, naschvál natiahnuté splatnosti faktúr, aby sa ten biedak až po 120 dňoch dozvedel, že nedostane zaplatené. Koľkokrát ste zmietli, vy ste to myslím predkladali, ja som to predkladal, to tu už bolo nie raz, nie dvakrát, skrátene aj teraz je adaptácia toho. Princípom je, že ten chlap sa dozvie, že mu niekto nezaplatí, za mesiac, to je zjednodušene. Ja sa, ľuďom, aby tomu prípadne rozumeli. Teraz sa ten človek dozvie za 120 dní, lebo vtedy mu príde splatnosť prvej faktúry, za 120 dní sa dozvie, keď mu po 120 dňoch nepríde platba, že čosi nie je v poriadku. Možno sa chvíľku začne krútiť, neviem čo, ale on medzitým stále robí, ten chlap. A ten návrh, ktorý tu bol a ktorý proste má opodstatnenie, že po 30 dňoch, keď mu nezaplatí a začne sa vyhovárať, no tak ten živnostník zistí, že čosi nie je v poriadku, tak už ďalších 90 dní tam aspoň nerobí, nehrdlačí, lebo povie, tak nebudem robiť, keď nemám zaplatené. Viete, že v tom je tá oddialená splatnosť faktúr. Prečo by ste mali živnostníkovi platiť oddialenú splatnosť faktúr? Prečo? Veď je to jeho výplata! Ale to tu nikoho, s vami to tu vôbec nepohne, vôbec, to nechávate tak. Teraz sexy móda: konkurzy, po tomto idú dva návrhy zákonov o konkurze a reštrukturalizácii. Čo sme dokázali, čo niekto dokázal v tých parádnych kvádrach urobiť z návrhu zákona o konkurze a reštrukturalizácii? No elegantný spôsob, ako si nechať posvätiť súdom, že tým biedakom, ktorí ráno o tej tretej na tej autobusovej stanici čakajú s tými taškami a vŕtačka v nej, ako nezaplatiť faktúry a zakývať im papierom, že to je legálne, lebo ten chlap sa bude čudovať, to sú častokrát ľudia, ktorí nevedia, čo je podanie, neviem čo, uznesenie, oni, chudáci, nevedia, oni vedia navŕtať hmoždinku, oni vedia urobiť peknú sadrokartónovú stenu a niekto zistil, že z týchto peňazí sa dajú vytrieskať peniaze. A ten chlap sa bude čudovať, že prečo mi nechcete zaplatiť, a on mu povie: reštrukturalizácia, schválený plán reštrukturalizácie. Uspokojenie pohľadávky vo výške 15 %. A pritom ten biedak už zaplatil DPH. Viete, a to je presne aj tá zodpovednosť toho štátu, však 20 % už štát dostal. A uspokojenie pohľadávky dostane vo výške 15 %, to, myslím, Doprastav tak vysporiadali, 15 % a v priebehu piatich rokov. Však to je nonsens, že súd posvätí niečo také! Však tam malo byť 20 % plus uspokojenie pohľadávky. Však tých 20 % on poslal štátu, to neni uspokojenie jeho pohľadávky! To je, už z princípu to je celé zlé. A rozumiete, to je tá ďalšia morová rana, to je ten ďalší sexy model. A kto vám krachuje? Všetko vaši kamaráti: Doprastav, Váhostav, poórovci, všetci proste zistili, že aká je to super sexy vec, dáš to tam, nemusíš zaplatiť, máš na to dekrét. A povedz tomu Janovi z Lesnej, že môžeš ísť na lampáreň, tam volaj Hudackému, môžeš zavolať, komu chceš, nepomôže ti nikto, chlapče môj zlatý. Lebo ja mám uznesenie súdu o schválení plánu reštrukturalizácie. To je hrozné! Zajtra sem príde pán Čislák, zajtra sem príde pán Čislák, ktorý donesie novelu zákona o zdravotnej starostlivosti v tom, že pokiaľ sa ten biedak omešká s jednou platbou do zdravotnej poisťovne, no tak ho nechajú umrieť na chodbe. Zjednodušene, doteraz to bolo tak, že tri mesiace pokiaľ ste mali omeškané platby, tak ste sa stali dlžníkom, a teda je vám poskytovaná len nevyhnutná zdravotná starostlivosť, teraz, Dôvera to priznala, Dôvera priznala, že áno, že oni proste chcú ten trh vyčistiť, lebo tak sa u nás čistí trh. Čiže nebude to tri mesiace, bude to sto euro, čo u životaschopného živnostníka znamená jeden mesiac, čiže ten biedak, keď sa omešká jeden mesiac s platbou, tak sa stane dlžníkom. Bude mu poskytnutá nevyhnutná zdravotná starostlivosť, ale veľkoryso povedali, ale môže sa s nami dohodnúť. Áno, tak potom ten biedak v tej Oravskej Lesnej musí zavolať na Dôveru a poprosiť, či mu dajú splátkový kalendár, musí ísť podpísať splátkový kalendár a potom ho možno ošetria. (Reakcia z pléna.) Bude stále dlžníkom, ale teraz, áno, to je presne to zákerné, cynické, že teraz hovoria, ale môžete aj pri, keď máte splátkový a plníte si povinnosti zo splátkového, tak môže vám byť poskytnutá plná zdravotná starostlivosť. Ja proste žasnem! Žasnem, že pod čo všetko sa tu dá podpísať. A na tých biedakov hovorím, na tých biedakov, čo ráno o tretej, to neni len Námestovo, to sú aj Michalovce, to je Kežmarok, to je jedno, tam proste tí ľudia ráno stoja na tých zástavkách, tí, čo idú autom, tí, čo idú autobusom. Idú do sveta skúsiť zarobiť nejakú tú korunu, domov aby ju mohli doniesť svojim deťom. Aby ju mohli poslať žene. A niekto sa tu, sa nastavil, že ako z nich vytrieskam tie peniaze. Nebridí sa vám to? Nebridí sa vám to, že aby, viete, akí sú to ctihodní občania? Viete, jak tí ctihodní občania vedia chodiť po nejakých plesoch, viete, jak tí ctihodní občania vedia mať patetické reči, viete, koľko je takých ctihodných občanov? Motajú sa okolo vás, vážení! Koľko ctihodných občanov? Pán Široký, ctihodný to občan, nie? Prosím vás, pod niečo sa podpísať, pod niečo sa nepodpísať. Už som to tu hovoril, v Amerike je taký think tank, zarobiť peniaze tak, aby ste neboli sviňa. Viete, to je to, že dajú sa zarobiť. U nás, zdá sa, že to tu nikto s tým nerozporuje. U nás keby niekto založil ten think tank, tak sa mu tam asi nikto neprihlási, mám obavu určitý moment, prosím vás. Samozrejme, s tým skončím, sa plne stotožňujem s týmto návrhom.